สภานิติบัญญัติแห่งชาติ พิจารณากระทู้ถามนายกรัฐมนตรีถึงมาตรการเร่งด่วนในการแก้ไขปัญหาขยะพิษ โดยรัฐบาล ยืนยันเร่งดำเนินการแก้ปัญหาและควบคุมอย่างเต็มที่ โดยบูรณาการความร่วมมือกับท้องถิ่นในการเฝ้าระวังอย่างเคร่งครัด
การประชุมสภานิติบัญญัติแห่งชาติ หรือ สนช. ที่มีนายพรเพชร วิชิตชลชัย ประธาน สนช. ทำหน้าที่ประธานการประชุม วันนี้ (13 ก.ค.) ได้พิจารณากระทู้ถามนายกรัฐมนตรี เรื่อง มาตรการเร่งด่วนในการแก้ไขปัญหาขยะพิษ ซึ่งพลเอก นิพัทธ์ ทองเล็ก สมาชิก สนช. เป็นผู้ตั้งถาม ซึ่งเห็นว่าในปัจจุบันประเทศไทยยังไม่มีแนวทางปฏิบัติที่ชัดเจนในการแก้ไขปัญหาหรือกำจัดขยะอิเล็กทรอนิกส์ จึงต้องการทราบว่ารัฐบบาลกำหนดแนวทางหรือการนำเข้า เศษชิ้นส่วนอิเล็กทรอนิกส์อย่างไร  ส่วนที่นำเข้ามาแล้วรัฐบาลมีวิธีการผลักดันกับไปประเทศต้นทางเมื่อพบการนำมาใช้ผิดวัตถุประสงค์หรือมีวิธีการทำลายอย่างไรให้ถูกวิธี โดย นายสมชาย หาญหิรัญ รัฐมนตรีช่วยว่าการกระทรวงอุตสาหกรรม ยืนยันว่า ทุกบริษัทที่จะนำเข้าเศษชิ้นส่วนอิเล็กทรอนิกส์จะต้องได้รับอนุญาตจากกระทรวงอุตสาหกรรมก่อน หากมีการปลอมแปลงหรือนำเข้าโดยผิดกฎหมาย ภาคีนำเข้าของเสียอันตรายเหล่านั้นต้องรับผิดชอบ สำหรับการอนุญาตให้นำเข้าของเสียที่เป็นซากอุปกรณ์หรือชิ้นส่วนอิเล็กทรอนิกส์จะให้เฉพาะนำเข้ามาเป็นส่วนประกอบในอุตสาหกรรมเท่านั้น ไม่อนุญาตให้นำเข้าเพื่อจำหน่ายหรือทำลาย ทั้งนี้ หากพบว่านำเข้ามาผิดวัตถุประสงค์จะส่งกลับประเทศต้นทางทันที พร้อมย้ำว่า ภายใน 3 เดือนนี้ คณะอนุกรรมการเพื่อบูรณาการการจัดการขยะอิเล็กทรอนิคส์ที่นำเข้าจากต่างประเทศอย่างเป็นระบบ จะเร่งดำเนินการแก้ไขปัญหาที่เกิดขึ้นให้เรียบร้อยโดยเร็วที่สุด



รัฐมนตรีช่วยว่าการกระทรวงอุตสาหกรรม กล่าวถึงมาตรการการควบคุมว่า นอกจากใช้มาตรการพักใบอนุญาตหากพบกระทำผิดแล้ว ยังได้เร่งตรวจสอบตู้สินค้าที่ท่าเรือที่มีการนำเข้าสินค้าประเภทดังกล่าว หากพบไม่ต้องตามใบอนุญาตจะดำเนินการให้ผู้นำเข้าส่งสินค้ากลับประเทศต้นทางและดำเนินคดีตามกฎหมายทันที รวมถึงจัดทำศูนย์ข้อมูล Big Data เพื่อประเมินโรงงานในกลุ่มเสี่ยง การบูรณาการความร่วมมือกับท้องถิ่นในการเฝ้าระวัง แจ้งเบาะแสด้วย